CELEX: 62015CN0320
Language: fi
Date: 2015-06-26 00:00:00
Title: Asia C-320/15: Kanne 26.6.2015 – Euroopan komissio v. Helleenien tasavalta

5.10.2015   
            
            
               FI
            
            
               Euroopan unionin virallinen lehti
            
            
               C 328/2
            
         Kanne 26.6.2015 – Euroopan komissio v. Helleenien tasavalta
   (Asia C-320/15)
   (2015/C 328/02)
   Oikeudenkäyntikieli: kreikka
   
      Asianosaiset
   
   
      Kantaja: Euroopan komissio (asiamiehet: G. Zavvos ja E. Manhaeve)
   
      Vastaaja: Helleenien tasavalta
   
      Vaatimukset
   
   
               —
            
            
               on todettava, että Helleenien tasavalta ei ole noudattanut yhdyskuntajätevesien käsittelystä annetun direktiivin 91/271/ETY (1) 4 artiklan 1 ja 3 kohdan mukaisia velvoitteitaan
            
         
               —
            
            
               Helleenien tasavalta on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   
               1.
            
            
               Komissio nimeää kanteessaan Helleenien tasavallan tiettyjen taajamien puhdistamot, jotka eivät täytä direktiivin vaatimuksia joko siksi, ettei tarvittavia puhdistamoja ole rakennettu tai kunnostettu asianmukaisesti (taajamat Prosotsani, Doxatos, Eleftheroypoli, Vagia ja Galatista), joten näiden taajamien yhdyskuntajätevesiä ei käsitellä biologisesti tai vastaavalla tavalla ennen vesistöön johtamista, tai siksi, että otetut näytteet (taajamat Desfina, Polykronos ja Khanioti) osoittavat, etteivät puhdistamot toimi direktiivin vaatimusten mukaisesti.
            
         
               2.
            
            
               Direktiivin 91/271/ETY 4 artiklan 1 kohdan mukaan viemäröidyt yhdyskuntajätevedet (taajamissa, joiden avl on yli 2  000) on ennen vesistöön johtamista käsiteltävä biologisesti tai vastaavalla tavalla, ja 4 artiklan 3 kohdan mukaan kyseisten yhdyskuntajätevesien on täytettävä direktiivin liitteessä I olevassa B kohdassa vahvistetut vaatimukset (joista yksi on se, että puhdistamolle tulevasta ja käsitellystä, vesistöön johdettavasta jätevedestä otetaan edustavat näytteet).
            
         
               3.
            
            
               Komissio korostaa, että jotta jäsenvaltion voitaisiin katsoa täyttävän direktiivin mukaiset yhdyskuntajätevesien käsittelyä koskevat velvoitteensa, sen on toimitettava riittävät tiedot yhdyskuntajätevesien laadusta niiden käsittelyn jälkeen. Jotta taajaman jätevesien laatua ja siten niiden käsittelyä direktiivin 4 artiklan mukaisesti voitaisiin arvioida direktiivissä edellytetyin tavoin luotettavasti, jäsenvaltioiden on lisäksi saavutettava hyväksyttävät tulokset ainakin yhden vuoden ajan laitteiston käyttöönotosta lähtien ottamalla näytteitä direktiivissä 91/271/ETY säädettyjen menetelmien mukaisesti.
            
         A)   Taajamat Prosotsani (avl 5882), Doxatos (avl 3815), Eleftheroypoli (avl 4934), Vagia (avl 4509) ja Galatista (avl 2974)
   
   
               4.
            
            
               Komissio katsoo, että koska neljän taajaman (Prosotsani, Doxatos, Eleftheroypoli ja Vagia) yhdyskuntajätevesiä ei käsitellä biologisesti tai vastaavalla tavalla ennen vesistöön johtamista, direktiivin 4 artiklaa on rikottu. Kreikan viranomaiset myöntävät itsekin, että direktiivin säännöksiä noudatetaan näiden taajamien osalta täysimääräisesti vasta sitten, kun ne ovat saaneet yhteisrahoitetut rakennustyöt valmiiksi. Komissio katsoo, että vaikka tarvittavat työt on jo sisällytetty toimintaohjelman ”Ympäristö ja kestävä kehitys” painopistealueeseen ”02 Vesivarojen suojelu ja hallinta”, ohjelmassa ei edellytetä töiden valmistuvan Eleftheroypolin ja Prosotsanin taajamissa määräajassa eivätkä Kreikan viranomaiset ole ilmoittaneet selvää ajankohtaa Vagian ja Doxatosin taajamien osalta. Kreikan viranomaisten vastauksesta ilmenee, että Galatistan asianomaisten puhdistamojen toiminnassa on ongelmia ja se pitäisi kunnostaa, jotta se toimisi direktiivin säännösten mukaisesti.
            
         B)   Taajamat Desfina (avl 2024), Polykronos (avl 10 443) ja Khanioti (avl 9 000)
   
   
               5.
            
            
               Vaikka Kreikan viranomaiset ovat lähettäneet kolmen taajaman [Desfina, Polykronos ja Khanioti] osalta tulokset jätevedenpuhdistamoista otetuista useista näytteistä, komissio katsoo näytteiden osoittavan, etteivät kyseiset puhdistamot toimi direktiivin vaatimusten mukaisesti.
            
         
      Polykronos
   
   
               6.
            
            
               Komissio toteaa, että vaatimuksia täyttämättömien näytteiden lukumäärä on sekä vuonna 2012 että vuonna 2013 ylittänyt sallitun lukumäärän ja ettei vuosina 2012 ja 2013 ole otettu riittävästi näytteitä.
            
         
      Khanioti
   
   
               7.
            
            
               Komissiolle lähetettyjä näytteitä tämän taajaman osalta ei voida pitää edustavina ja säännöllisin väliajoin otettuina, koska vuoden 2012 tammikuusta huhtikuuhun ei ole otettu ainoatakaan näytettä eikä kyseisen taajaman osalta ole toimitettu ainoatakaan näytettä vuodelta 2013.
            
         
      Desfina
   
   
               8.
            
            
               Koska vuosina 2012 ja 2013 otettujen näytteiden lukumäärä on ollut riittämätön, näytteet eivät ole voineet olla säännöllisin väliajoin otettuja siten kuin direktiivissä edellytetään (vuodelta 2012 vain 2 näytettä 12 näytteen sijasta), eli näytteet ovat jääneet puuttumaan 10 kuukaudelta; vuonna 2013 on otettu 8 näytettä, joista kaksi koskee heinäkuuta, joten näytteet ovat jääneet puuttumaan 5 kuukaudelta.
            
         
      (1)  EYVL L 135, s. 40.